Komisjoni määrus (EÜ) nr 2761/1999,

22. detsember 1999,

millega muudetakse määrust (EÜ) nr 296/96 liikmesriikide edastatavate andmete ja Euroopa Põllumajanduse Arendus- ja Tagatisfondi (EAGGF) tagatisrahastust rahastatavate kulude igakuise kirjendamise ning määruse (EMÜ) nr 2776/88 kehtetuks tunnistamise kohta

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 17. mai 1999. aasta määrust (EÜ) nr 1258/1999 ühise põllumajanduspoliitika rahastamise kohta, [1] eriti selle artikleid 4 ja 5,

võttes arvesse nõukogu 17. mai 1999. aasta määrust (EÜ) nr 1259/1999, millega kehtestatakse ühise põllumajanduspoliitika raames kohaldatavate otsetoetuskavade ühised eeskirjad, [2] eriti selle artiklit 11,

ning arvestades, et:

(1) dokumentide esitamisel mais ja novembris tehtud kulutuste ühenduse eelarvesse kirjendamiseks vastavalt komisjoni 16. veebruari 1996. aasta määruse (EÜ) nr 296/96 (liikmesriikide edastatavate andmete, Euroopa Põllumajanduse Arendus- ja Tagatisfondi (EAGGF) tagatisrahastust rahastatavate kulude igakuise kirjendamise ning määruse (EMÜ) nr 2776/88 kehtetuks tunnistamise kohta, [3] viimati muudetud määrusega (EÜ) nr 2236/98 [4]) artikli 3 lõikele 5, peaksid liikmesriigid lisama tabeli, mis sisaldab väljavõtet võlgnike arvestusraamatust ja milles kajastub kõigi EAGGFi tagatisrahastu raames kindlakstehtud, kuid veel tagasi nõudmata võlgade kogusumma; samuti peaksid liikmesriigid dokumentide esitamisel aprillis ja oktoobris tehtud kulutuste kirjendamiseks ühenduse eelarvesse vastavalt määruse (EÜ) nr 296/96 artikli 3 lõikele 5 lisama tabelid, milles kajastuvad määruse (EÜ) nr 1259/1999 artiklite 3 ja 4 kohaselt kinnipeetud summad ja nende summade kasutusviis vastavalt viimati nimetatud määruse artikli 5 lõikele 2;

(2) vastavalt komisjoni 23. juuli 1999. aasta määruse (EÜ) nr 1750/1999 (millega kehtestatakse üksikasjalikud eeskirjad nõukogu määruse (EÜ) nr 1257/1999 (Euroopa Põllumajanduse Arendus- ja Tagatisfondi (EAGGF) toetuse kohta maaelu arendamiseks) kohaldamiseks) [5] artikli 37 lõikele 2 peatab komisjon ajutiselt pärast asjaomaste liikmesriikide teavitamist määruse (EÜ) nr 1750/1999 kohaselt tehtud kulutustega seotud igakuiste ettemaksete maksmise juhul, kui komisjonile ei saabu kõnealuse määruse artikli 37 lõikes 1 ettenähtud dokumendid iga aasta 30. septembriks;

(3) liikmesriigid võivad eraldada määruse (EÜ) nr 1259/1999 artiklite 3 ja 4 alusel toetuste vähendamisest tulenevad summad teatavate maaelu arendamise lisameetmete jaoks vastavalt kõnealuse määruse artikli 5 lõikele 2; kõnealused kinnipeetud summad tuleb kasutada enne nende summade kinnipidamise aastale järgneva kolmanda eelarveaasta lõppu; kõnealuse perioodi lõpuks kasutamata jäänud summad tuleb tagasi nõuda, vähendades eelarveaasta viimast ettemakset; selleks vajalikud sätted tuleks lisada määrusesse (EÜ) nr 296/96 ja kõnealuse määruse pealkirja tuleks muuta käesoleva uue määruse arvessevõtmiseks;

(4) Euroopa Põllumajanduse Arendus- ja Tagatisfondi komitee ja määruse (EÜ) nr 1259/1999 artiklis 11 ettenähtud ühised korralduskomiteed ei ole oma eesistuja määratud tähtaja jooksul arvamust avaldanud,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 296/96 muudetakse järgmiselt.

1. Pealkiri asendatakse järgmisega: "Komisjoni määrus (EÜ) nr 296/96, 16. veebruar 1996, liikmesriikide edastatavate andmete, Euroopa Põllumajanduse Arendus- ja Tagatisfondi (EAGGF) tagatisrahastust rahastatavate kulude igakuise kirjendamise ning määruse (EÜ) nr 1259/1999 teatavate üksikasjalike rakenduseeskirjade sätestamise kohta."

2. Artiklile 3 lisatakse järgmine lõige:

"6a. Kaks korda aastas lõike 5 kohaselt dokumentide esitamisel punktis a osutatud tabeli puhul mais ja novembris ning punktis b osutatud tabeli puhul aprillis ja oktoobris tehtud kulutuste kirjendamiseks ühenduse eelarvesse lisavad liikmesriigid dokumentidele:

a) tabeli, mis sisaldab väljavõtet võlgnike arvestusraamatust ja milles kajastub kõigi EAGGF tagatisrahastu raames kindlakstehtud, kuid veel aprilli lõpus ja eelarveaasta lõpus tagasinõudmata debitoorse võlgnevuse kogusumma;

b) tabelid, milles kajastuvad määruse (EÜ) nr 1259/1999 artiklite 3 ja 4 kohaselt kinnipeetud summad aprilli lõpuks ja eelarveaasta lõpuks ning nende summade kasutusviis vastavalt nimetatud määruse artikli 5 lõikele 2."

3. Artiklile 4 lisatakse järgmine lõige:

"6. Kui komisjonile ei ole saabunud iga aasta 30. septembriks määruse (EÜ) nr 1750/1999 artikli 37 lõikes 1 osutatud dokumendid, peatab komisjon pärast liikmesriikide teavitamist nimetatud määruse kohaselt tehtud kulutustega seotud ettemakse maksmise augustikuuks.

Kui kõnealused dokumendid saabuvad 1.–15. oktoobril, lükatakse eelmises lõigus osutatud ettemakse maksmine edasi nii mitu päeva, kui hilines dokumentide saabumine.

Kui dokumendid saabuvad pärast 15. oktoobrit, peatatakse määruse (EÜ) nr 1750/1999 kohaselt augustis, septembris ja oktoobris tehtud kulutustega seotud ettemakse maksmine kuni järgmise aasta veebruarikuu kulutustega seotud ettemakse maksmiseni.

Kõnealused kinnipeetud summad kaetakse kinnipidamise eelarveaasta üldkohustustest."

4. Artikkel 6 asendatakse järgmisega:

"Artikkel 6

1. Vastavalt määruse (EÜ) nr 1259/1999 artiklitele 3 ja 4 kinnipeetud summad kasutatakse kinnipidamise aastale järgneva kolmanda eelarveaasta lõpuks kõnealuse määruse artikli 5 lõike 2 kohaselt ühenduse täiendavate toetuste maksmiseks.

2. Kinnipeetud ja vastavalt lõikele 1 maksmata summad arvatakse maha asjaomase eelarveaasta oktoobrikuu kulutustega seotud ettemaksetest."

5. Artikli 7 lõike 1 esimesele lõigule lisatakse järgmine punkt:

"c) kulude deklareerimisel ei võeta arvesse määruse (EÜ) nr 1259/1999 artiklite 3 ja 4 kohast summade vähendamist."

6. Artiklis 8 asendatakse sõnad "artikli 3 lõikes 6" sõnadega "artikli 3 lõigetes 6 ja 6a".

Artikkel 2

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolevat määrust kohaldatakse pärast 1. jaanuari 2000 tehtud kulutuste suhtes.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 22. detsember 1999

Komisjoni nimel

komisjoni liige

Franz Fischler

[1] EÜT L 160, 26.6.1999, lk 103.

[2] EÜT L 160, 26.6.1999, lk 113.

[3] EÜT L 39, 17.2.1996, lk 5.

[4] EÜT L 281, 17.10.1998, lk 9.

[5] EÜT L 214, 13.8.1999, lk 31.

--------------------------------------------------